Glipper Joe Biden her, kan Donald Trump vinne
ORANGEBURG (Aftenposten): Flere svarte sier de vil stemme på Donald Trump. Unge velgere forklarer hvorfor. En gruppe på fem venner skravler og ler ved bilen mens de venter på neste forelesning. De er studenter ved South Carolina State University, opprettet som college for unge svarte i 1896. Tror de at mange afrikansk-amerikanere vil stemme på Donald Trump til høsten? Ja, det tror de. – La oss være ærlige om hvorfor, sier Rayven Brown til de andre. Kan bryte trend Svarte velgere regnes som demokratenes grunnfjell. Republikanerne har i årtier strevd med å få fotfeste blant disse velgerne. Det har stort sett vært forgjeves. Siden år 2000 har demokrater med Det ovale kontor som mål, kapret cirka ni av ti svarte velgere. Barack Obama gjorde det enda litt skarpere, med opptil 95 prosent. Nå kan det se ut som om Donald Trump har en sjanse til å bryte trenden for sitt parti.  Tirsdag trakk Nikki Haley seg i kampen om å bli republikansk kandidat til Det hvite hus. Dermed går det mot omkamp mellom Joe Biden og Donald Trump. Og målinger viser stadig vekk at Trump kan sikre seg 20–30 prosent av USAs svarte velgere. Tydelig om Trump Våren 2020 var det nettopp her i Sør-Carolina at Joe Bidens ferd mot Det hvite hus skjøt fart. Med et valgskred fra svarte velgere fikk han da sin første seier i primærvalget. Nå kan det se ut som en slik suksess kan forvitre. Aftenposten snakket nylig med studenter på South Carolina State.  Kort oppsummert: Mange var i tvil om hvem de vil stemme på til høsten. De fleste som var sikre, skal stemme på Trump. Bensinpriser og økonomi Rayven Brown, som koser seg sammen med fire venner i solen, er et enslig unntak. – Jeg skal stemme Trump, sier Kelvin Holman.  De tre andre vennene viser seg å være enige med ham.  Holman mener økonomien var langt bedre under Trump. – Bensinprisene var mye lavere. Han gjorde også mye bra for næringslivet. Han var god til å forhandle med andre land, sier han. Brown er ikke overbevist. – Han er litt rasistisk, mener hun. Hun tror store sjekker med pengestøtte som folk fikk i posten under pandemien, er årsaken til at flere svarte enn før støtter ham. – La oss være ærlige om såpass, sier hun til de andre.  De sier henne ikke imot, men nikker. Holmans manglende entusiasme for økonomien stemmer for øvrig med synet hos et flertall i USA: Selv om ledigheten er lav, lønningene går opp og økonomien vokser, ser mange mørkt på utsiktene etter flere år med høy prisvekst. Vil velgerne møte opp? Velgere som bytter side, er bare én av farene for Joe Bidens håp om fire nye år. Minst like ille for ham er det hvis mange av hans kjernevelgere ikke møter opp.  I 2020 var mange demokratiske velgere fyrt opp av fire år med Trump. Skal Biden vinne igjen, må mange nok velgere føle at det er viktig å møte opp på valgdagen. – Må holde løfter Da må han engasjere velgere som Kourtney McFadden. Aftenposten møter den unge studenten sammen med et par venner utenfor et studenthus. Hun er ikke vilt begeistret for Biden, men har ikke tenkt å stemme på Trump. – Hva har han gjort for oss? Det beste han har gjort, er å bli arrestert, sier hun. Hun mener det viktigste politikere kan gjøre for å sikre seg svarte stemmer, er å holde løfter og å møte folk også når det ikke er valgkamp. – De kommer bare når de trenger oss, ikke når vi trenger dem, sier hun. – Må finne min egen vei Hennes to venner, Timothy Shelton og Devin Stanley, nøler på spørsmål om hvem de vil støtte. – Helt siden jeg var liten, er jeg blitt fortalt at jeg skal stemme demokratisk. Men jeg må finne min egen vei. Det er ikke engang sikkert jeg er demokrat. Jeg må sette meg mer inn i det, sier Shelton.  Stanley sier han også må undersøke mer, men de to skal helt sikkert stemme, sier de. – Et folk som ikke stemmer, er et folk uten håp. Det er mottoet til studentbrorskapet vårt, sier Stanley. – Visdom med alder Zedaki Calloway og Jamil Walker er mer interessert i musikk enn politikk. Men de har planlagt å stemme til høsten. Calloway sier at de plages lite av at de to sannsynlige kandidatene er 77 og 81 år. – Kanskje kommer visdom med alder, spekulerer han. Begge to tror Donald Trump godt kan vinne. Tanken får aktive demokrater til å grøsse, men Calloway og Walker er ikke skremt. Selv vet de ennå ikke helt hvem de skal stemme på. – Den som skal vinne de svarte stemmene, må snakke om saker de faktisk kan løse. Og de må ta tak i segregeringen i USA, sier Walker. Hvor viktig er det? Hva kan det så bety om en til to av hver tiende svarte velger skifter side? Det kommer mest an på hvor jevnt valget blir, og i hvilke stater det skjer. I 2020 vant Biden, fordi han fikk 44.000 flere stemmer enn Trump i statene Georgia, Arizona og Wisconsin.  Kyle Kondik tror tallene sier noe om en trend, men at de er litt for høye. Han er redaktør for Sabato’s Crystal Ball, et nyhetsbrev som gjør detaljerte dypdykk i amerikansk politikk. Han tror tendensen først og fremst kan forklares med svak støtte til Biden.  – Jeg tror ikke Trump får 20 prosent av svarte stemmer i valget. Men bare en liten endring i stemmene fra denne gruppen kan bli svært viktig for utfallet av valget, sier han til Aftenposten. I årets valg kan opptil 246 millioner stemme. 34,5 millioner av dem er svarte, viser tall fra Pew Research. I både Michigan og Pennsylvania, to andre stater som kan avgjøre valget i år, er det rundt 1 million svarte velgere. I Georgia er det omtrent 2,5 millioner – hver tredje velger i staten. Harley liker Trump Én av dem er Makale Harley. Han er 18 og førstegangsvelger i år. Ingeniørstudenten er fra Augusta i Georgia. Dette er en viktig vippestat å vinne for Biden. Harley har ikke tenkt å bidra til det.  – Trump, svarer han kontant på spørsmål om hvem han vil stemme på. – Jeg så ikke at altfor mye gikk galt sist han var president. Jeg tror det vil bli bedre enn vi har det nå, sier Harley. Den unge mannen er ikke så spesifikk i spørsmål om politiske saker. Han har inntrykk av at Biden har økt skattene, men først og fremst liker han Trump bedre som person. – Han er mer omgjengelig og utadvendt. Han er en showtype og forretningsmann, og han er mer dristig når han snakker, sier Harley.
Studenter ved South Carolina State tror at flere svarte vil stemme på Donald Trump. Svarte velgere har tidligere vært en trygg velgergruppe for demokratene, men nå kan trenden være i ferd med å snu.   Mange svarte er usikre på hvem de vil stemme på, og Joe Biden kan risikere å miste velgere hvis han ikke klarer å engasjere dem nok til å møte på valgdagen.